Een dood, 12 beseer op Gautengse paaieArgieffoto bloot ter illustrasie. (Foto: Unsplash) Een persoon is dood en minstens 12 ander beseer ná vier afsonderlike botsings tot dusver die naweek in Gauteng. Een persoon het Saterdag in die vroeë oggendure omgekom nadat ’n motor die N12 naby die Trichardt-brug in die omgewing van Boksburg aan die Oos‑Rand verlaat het. Nog ŉ persoon is in dié voorval beseer. Werner Vermaak, woordvoerder van ER24, sê paramedici is omstreeks 01:00 na die betrokke ongelukstoneel ontbied waar een pasiënt dood verklaar is en die ander na ’n hospitaal vervoer is vir mediese behandeling. Dié noodlottige ongeluk volg nadat twee minibustaxi’s Vrydagaand reg van voor in Benoni, ook aan die Oos‑Rand, gebots het. Paramedici is omstreeks 20:30 na dié ongelukstoneel in Lutonweg ontbied. Een persoon is ernstig beseer terwyl twee ander matige beserings opgedoen het. Die drie pasiënte is almal op die toneel behandel voordat hulle hospitaal toe geneem is. ER24 Vaal het later die aand ook gereageer op ’n botsing tussen ’n vragmotor en ’n motor by die R82‑ en R57-kruising waartydens drie mense beseer is. Nóg ’n botsing op die R42 het gisteraand drie ander beseer gelaat. Niemand het ernstige beserings in dié voorval opgedoen nie. Die plaaslike owerhede was op die onderskeie ongelukstonele om ondersoek in te stel.